En gruppe forældre i en række daginstitutioner i København kræver, at der ikke bliver ansat mandlige pædagoger i institutioner

Pres fra forældre, der klager over, at der er mandlige pædagoger i en række institutioner i de københavnske bydele Husum, Brønshøj og Tingbjerg, får nu ledelsen i institutionerne til at sende brev til samtlige forældre.

- Vi har i forskellige institutioner oplevet, at nogle forældre har givet udtryk for deres utilfredshed med, at vi har mandlige pædagoger ansat. Der er pædagogiske ledere, der bruger meget tid på at tale med forældre om sammensætningen af medarbejdere, og derfor følte vi et behov for at sende en skrivelse ud, så vi ikke skal bruge så meget tid på at forklare det, siger klyngeleder Maj-Lis Alstrup i en kommentar til TV 2.

I brevet skriver hun blandt andet, at ”i Danmark er det sådan, at vi har en ligestillingslov, hvilket betyder, at både mænd og kvinder har lige indflydelse og lige muligheder i alle samfundets funktioner”.

Hun fortæller, at hun ikke selv har mødt kritikken af de mandlige pædagoger, men at forældrene selvfølgelig har ret til at lufte deres bekymring:

- Alle forældre skal selvfølgelig kunne henvende sig med bekymringer, utilfredsheder og andre oplevelser, som de måtte have i forhold til deres barn og den institution han eller hun går i. Det er en del af dagligdagen i institutionerne at tale med forældrene om deres børn og håndtere de bekymringer de måtte have, siger Maj-Lis Alstrup.

FLERE mandlige pædagoger, tak! Hva' fanden er det for en holdning, vores seje voksne i institutionerne udsættes for? Tak... Posted by Søren Gisselmann on Wednesday, June 1, 2016

Mens der ikke er nogle af de utilfredse forældre, der er stået frem, så får de mandlige pædagoger opbakning fra andre forældre:

- FLERE mandlige pædagoger, tak! Hva' fanden er det for en holdning, vores seje voksne i institutionerne udsættes for, spørger eksempelvis Søren Gisselmann i et Facebook-opslag, hvor han gengiver brevet fra ledelsen.

Til dagbladet BT forklarer han, hvorfor han har reageret på brevet fra Københavns kommune:

- Det hører ingen steder hjemme i Danmark at diskriminere på køn på denne her måde. Vi oplever jo, at det er rigtig svært overhovedet at få mænd til at blive pædagoger, men dem der er, har været rigtig gode til at bidrage positivt til mine børns opdragelse, siger Søren Gisselmann.